Дыгъэ къуэмыхьэж
КъБКъУ-м и щIэныгъэ библиотекэм зэхыхьэ гуапэ щекIуэкIащ, адыгэ усакIуэ, зэдзэкIакIуэ, Къэбэрдей-Балъкъэрым и Къэрал саугъэтыр зыхуагъэфэща Къэшэж Иннэ къызэралъхурэ илъэс 70 зэрырикъум и щIыхькIэ. Ар къызэригъэпэщащ КъБКъУ-м и щIэныгъэ библиотекэм цIыху куэд къызэкIуалIэ щэнхабзэ Iуэхухэр къызэгъэпэщынымкIэ и секторым и унафэщI Къэмбэчокъуэ Альбинэ.
ПШЫХЬЫМ щыщIидзэм зэхуэсахэр Къэшэж Иннэ и усэхэм ирагъэдэIуащ, и IэдакъэщIэкIхэм езыр къеджэжу зытет дискыр къагъэсэбэпри.
Теплъэ зэкIуж зиIэ усакIуэм и усэхэр зэрыщIэщыгъуэр, ахэр тхылъеджэ куэдым ягу зэрыдыхьар, абыхэм щIэупщIэ ин зэраIэр къыхигъэща нэужь, Къэмбэчокъуэ Альбинэ зэхуэсахэм ягу къигъэкIыжащ Иннэ и гъащIэмрэ и гуащIэмрэ щыщ Iыхьэхэр.
— Иннэ 1944 гъэм Москва къыщалъхуащ. УсакIуэр Москва щыпсэуами, Къэбэрдей-Балъкъэрым гукIи псэкIи пыщIауэ, и лъэпкъэгъухэр фIыуэ илъагъуу щытащ. Абы и щыхьэту Къэшэжым усэ куэд ятриухуащ Къэбэрдей-Балъкъэрымрэ абы щыпсэу цIыхухэмрэ. Горький Максим и цIэр зезыхьэ Литературэ институтыр 1972 гъэм Москва къыщиухащ. УФ-м и ТхакIуэхэм я зэгухьэныгъэм 1967 гъэм хыхьащ. Къэшэжым и Iэдакъэм къыщIэкIащ уэрэд 300-м щIигъу. Республикэм щыпсэухэм фIыуэ ялъэгъуа «Возьми меня в Балкарию» уэрэдым композитор Къашыргъэ Билал макъамэ щIилъхьащ. И уэрэдхэр жаIэу щрагъэжьам, Иннэ и ныбжьыр илъэс 22-рэт зэрыхъур. Къэшэжым и усэхэм щIэупщIэшхуэ яIащ, нобэр къыздэсми цIыхухэм зэIэпах. Иннэ 2000 гъэм дунейм ехыжами, и IэдакъэщIэкIхэм деджэху ар тщыгъупщэнукъым.
Къэшэж Иннэ и «Возьми меня в Балкарию», «Отыщи мне лунный камень», нэгъуэщI уэрэдхэми зэхуэсахэр ирагъэдэIуащ, и усэхэм студентхэр гъэхуауэ къеджащ.
Философие щIэныгъэхэм я доктор, КъБКъУ-м и профессор Эфендиев Сэлихь зэхуэсахэм и гугъу яхуищIащ Иннэ къызэрицIыхуауэ щытам, «Вольный Аул», «Кавказ надо мною», «На розовом коне», «Незаходящее солнце», «Белый тур», нэгъуэщI и усэ тхылъхэри игу зэрыдыхьам. Абы къыхигъэщащ Бабугент къуажэм и уэрамхэм ящыщ зым Иннэ и цIэр зэрызэрихьэр, Налшык къалэм и уэрамхэм языхэзми Къэшэжым и цIэр фIащыну зэрыхуэфащэр.
Композитор Къашыргъэ Билал тепсэлъыхьащ Иннэ и «Возьми меня в Балкарию» усэр занщIэу игу зэрыдыхьам, дакъикъитхум къриубыдэу абы и псалъэхэм макъамэ щIилъхьэну къызэрехъулIар, сыту жыпIэмэ, езым пэгъунэгъу бгыхэр, псыежэхым и макъыр гукIи псэкIи зыхищIэрти.
«Горянка» газетым и редактор нэхъыщхьэ, «Жан» зэгухьэныгъэм и унафэщI Къаныкъуэ Заринэ жиIащ Къэшэжыр къызэралъхурэ илъэс 70 щрикъуа махуэм усакIуэм теухуа пшыхь гуапэ Сэралъп Мадинэ и арт-центрым зэрыщрагъэкIуэкIар. Заринэ къыхигъэщащ Иннэ Урысейм щыпсэухэр, и хэкуэгъухэр фIыуэ илъагъуу зэрыщытар, а лъагъуныгъэм лъэпкъхэр зэрызэкъуигъэувэр, езы Инни зэращымыгъупщэр.
Зэхыхьэм къыщыпсэлъащ «Заман» газетым и редактор нэхъыщхьэм и къуэдзэ Беппаев МутIэлип, КъБР-м щэнхабзэмкIэ щIыхь зиIэ и лэжьакIуэ Моттаевэ Светланэ, Къэбэрдей-Балъкъэрым и «Стимул» жылагъуэ зэгухьэныгъэм и унафэщI КъуэщIысокъуэ Александр сымэ.
Къармэхьэблэ щыщ Къэшэж Iэбубэчыр пшыхьыр къызэзыгъэпэщахэм, абы зыкърезыгъэхьэлIахэм, Иннэ псалъэ гуапэ хужызыIахэм фIыщIэ яхуищIащ.
ТекIужь Заретэ.
